**תקציר**

עבודה בשכר, היא עיסוק מרכזי בחייו של האדם הבוגר ונתפסת כפעילות חיונית ובעלת משמעות. אנשים עם מוגבלות חווים חסמים מסוגים שונים בהשתתפות שלהם במגוון עיסוקים, ביניהם עבודה. לאורך העשורים האחרונים נעשו מספר ניסיונות בפיתוח והטמעה של מודלים ושיטות התערבות לשילוב מיטבי של אנשים עם מוגבלות בשוק העבודה ושיפור מצבם התעסוקתי. עם זאת המענים הקיימים מתמקדים ברובם בשלב מציאת העבודה, ולא מספקים כלים לקידום ההשתתפות של הפרט בעיסוקים ובתפקידי חיים משמעותיים אחרים. המחקר המוצע מתמקד בבחינת מועילות של תוכנית התערבות שפותחה במטרה לתת מענה לחוסרים אלה. תכנית הממשקים, מציגה שילוב אינטגרטיבי בין מודל אדם, עיסוק, סביבה וביצוע לבין תיאוריות מתחום התפתחות קריירה ומטרתה לקדם את המעורבות של האדם בעיסוקים שונים בנוסף לעבודה. המחקר כלל שלושה שלבים – פיתוח ההתערבות וכלים ייעודים למחקר ובחינת מועילות התכנית באמצעות בחינת השפעתה על קידום מדדים אובייקטיביים וסובייקטיביים בקרב אנשים עם מוגבלות שעובדים ומקבלים שירותי תעסוקה נתמכת, מיד לאחר תום ההתערבות ולאחר שלושה חודשי מעקב.

**מטרות שלב א':** (1) בניית תכנית ההתערבות ב"תכנית הממשקים" (2) תיקוף שאלון לאיתור חסמים עיסוקיים וחסמים בסביבת העבודה (Detecting Occupational and Workspace's Obstacles Questionnaire) (3) תרגום והתאמת שאלון תפיסת יכולת ניהול עצמי של מחלה Self-Efficacy for Managing Chronic Disease למחקר. **מהלך המחקר שלב א':** (1) תכנית הממשקים נבנתה לצורך מחקר זה בעבודה משותפת של כותבת העבודה והמנחות המלוות. פיתוח התכנית כלל בניית תוכן המפגשים: מטרות המפגש, העקרונות המנחים, הכלים בשימוש והמדריך למשתמש, בניית תכנית ההכשרה למטפלים אשר העבירו את התכנית ובניית תכנית הדרכה המלווה את אנשי המקצוע. (2) חלק זה התבצע בשיתוף עם סטודנטית לתואר שני בחוג לריפוי בעיסוק באוניברסיטת תל אביב. שלב פיתוח השאלון, כלל ביצוע של סקירת ספרות והבנייה של ראשונה של שאלון החסמים התעסוקתיים, אשר נשלח לבדיקת תוקף מומחים. פירוט שלב התיקוף של השאלון על כל שלביו נמצא בעבודת המאסטר של טל (סטאריק, 2018). (3) בוצע תרגום כמקובל, נבדק תוקף מומחים שלאחריו נוספו 4 היגדים נוספים לשאלון ונדקה מהימנות הכלי המתורגם. **תוצאות המחקר בשלב א':** (2) לשאלון כולו נמצאה מהימנות של α=0.95 וכן נמצאה מהימנות גבוהה לכל אחד מתתי הציונים: חסמים בסביבה α=0.91, חסמים קוגניטיביים α=89, חסמים פיזיים α=0.94. עם זאת, נמצאה מהימנות נמוכה לחסמים תקשורתיים. בנוסף, נמצאה מהימנות מבחן- מבחן חוזר גבוהה (ICC=.91, p <.001) למרבית קטגוריות השאלון, למעט הקטגוריה הבודקת חסמים תקשורתיים. נמצא תוקף מתכנס בינוני לשאלון שהתבטא בקשר בינוני מובהק בין שתי גרסאותיו עבור חלק מהקטגוריות (r = .57-.86, p<.01) ונמצא תוקף מבנה לשאלון, שהתבטא בהבדל מובהק במספר החסמים (t=-3.96, p <.001) בין נבדקים עם מוגבלות שעובדים לאלו שלא עובדים (t = 3.22, p<.01) (סטאריק, 2017). (3) לשאלון המתורגם לבחינת יכולת ניהול עצמי של מחלה כרונית, נמצאה מהימנות פנימית גבוהה של 0.88= α.

**מטרות המחקר שלב ב'-**הוכחת מועילות תכנית הממשקים בקידום תהליכי התפתחות הקריירה באמצעות כלים אובייקטיביים וסובייקטיביים בקרב אנשים עם מוגבלות שעובדים ומקבלים שירותי תעסוקה נתמכת. **השערות המחקר בשלב ב':** יימצאו הבדלים מובהקים בהפרש ציוני האבחונים בהערכות מדדים באדם (מסוגלות עצמית תעסוקתית, תפיסת רווחה ובריאות, יכולת ניהול עצמי של מחלה, מידת ההנאה ושביעות הרצון בהשתתפות בעיסוקים שונים), בעיסוק (במספר מטלות פרואקטיביות, הערכת מעסיק, תדירות והשתתפות בעיסוקים שונים) ובסביבה (תפיסת חסמים), בסיום תכנית הממשקים, בקרב קבוצת המחקר שתקבל התערבות ע"פ תכנית הממשקים, כך שתציג פערים גבוהים יותר בציוני הערכות לעומת קבוצת הביקורת שתקבל התערבות ע"פ ה- IPS. **אוכלוסיית המחקר בשלב ב':** 85 אנשים עם מוגבלות (40 בקבוצת ההתערבות בתכנית הממשקים ו- 45 בקבוצת הביקורת), עובדים 3 חודשים לפחות ומקבלים שירותי תעסוקה נתמכת בקהילה. **מהלך המחקר בשלב ב':** התבצעה פנייה לכל המנהלים מקצועיים של חברות ועמותות המספקות שירותי תעסוקה נתמכת לאנשים עם מגבלה פיזית (ביטוח לאומי/ משרד הרווחה) ופסיכיאטרית (משרד הבריאות) ברחבי הארץ, בהצעה לקבלת הכשרה על תכנית התערבות חדשה "תכנית הממשקים" ופרטים על ביצוע המחקר. 6 חברות נענו להשתתף במחקר, בהם נדגמו 14 אנשים מקצוע שעמדו בדרישות הסף. התבצעה פניה ל-140 מקבלי שירות מתוכם הסכימו להשתתף במחקר ועמדו בדרישות הסף 85 מקבלי שירות שחולקו רנדומלית לקבוצת מחקר בתכנית הממשקים וקבוצת ביקורת. טרם תחילת המחקר, התבצע תהליך הערכה באמצעות שאלונים. לאחר מכן התבצעה תכנית התערבות השגרתית ע"פ ה IPSלקבוצת הביקורת, לאחריה אנשי המקצוע עברו הכשרה בתכנית הממשקים והחלו להעביר אותה מיד בסיום ההכשרה. בסיום ההתערבות (בשתי הקבוצות) המשתתפים התבקשו למלא שוב שאלונים ע"י החוקרת. **כלים בשלב ב':** (1) שאלון מידע דמוגרפי ורקע תעסוקתי (2) MOCA –Montreal cognitive assessment (3) The MOS 36 item short form survey (SF36) (4) יומן פרואקטיביות מעקב שבועי (5) שאלון לאיתור חסמים בעיסוק וסביבת העבודהDetecting Occupational and Workspace's obstacles Questionnaire (6) שאלון הערכת השתתפות והנאה של בוגרים ומבוגרים בעיסוקים שונים (7) Work Related Self-Efficacy Scale (WSS-37) (8) שאלון תפיסת יכולת לניהול עצמי של מחלה כרונית Self-Efficacy for Managing Chronic Disease 6-Item Scale (9) הערכת מעסיק - Work behavior inventory (WBI). **ניתוח סטטיסטי שלב ב':** לבחינת השערות המחקר בשלב זה למשתנים שהתפלגו נורמלית התבצע מבחן Repeated Measures. לצורך בחינת ההבדלים במשתנים התלויים בין סוגי הנכויות של משתתפי המחקר בוצע מבחן MANOVA עבור המשתנים שהתפלגו נורמלית ומבחן MANOVA עם Bootstrap עבור משתנים שאינם מתפלגים נורמלית. רמת המובהקות נקבעה ל-p< .05. **תוצאות המחקר בשלב ב'**: נצפתה ירידה באיכות חיים הרגשית של שתי קבוצות המחקר. בשתי הקבוצות לאחר ההתערבות נצפו שינויים מובהקים בתפיסת המעסיק בנוגע לתפקוד שלהם בעבודה. בשתי קבוצות המחקר לא נמצא הבדל מובהק בתדירות כללית של השתתפות בעיסוקים. עם זאת, בקבוצת ההתערבות בתכנית הממשקים, נצפתה עליה מובהקת בתדירות עיסוקי פנאי. במדדי הפרואקטיביות המדווחים ע"י המדריכ/ה והמודרכ/ת נצפתה עליה מובהקת במדדי הפרואקטיביות בנוגע לשלושת מטרות ההתערבות. בשתי הקבוצות לא נמצא הבדל מובהק בנוגע לכל אחד ממדדי תפיסות החסמים. המודרכים בתכנית הממשקים הרגישו מעורבים יותר בתהליך והצליחו לקדם את עצמם בעיסוקים נוספים מלבד עבודה. לבסוף, משתתפי תכנית הממשקים המתמודדים עם מגבלה פסיכיאטרית הפגינו שיפור גבוה יותר במספר מדדים לעומת אנשים עם מגבלה פסיכיאטרית בקבוצת הביקורת.

**מטרת המחקר בשלב ג':** הוכחת שימור או שיפור ההישגים של תכנית הממשקים בקידום מרכיבי אדם, עיסוק וביצוע עיסוקי וסביבה גם לאחר 3 חודשים מסיום תהליך ההתערבות:

**השערות המחקר בשלב ג':** יימצאו הבדלים מובהקים בהפרשי ציוני הערכות של מרכיבי האדם, הערכות מרכיבי הסביבה והערכות מרכיבי העיסוק, בחלוף 3 חדשים מסיום תכנית הממשקים, בקרב קבוצת המחקר שתקבל התערבות ע"פ תכנית הממשקים, כך שתציג פערים גבוהים יותר לעומת קבוצת המחקר שתקבל התערבות ע"פ ה- IPS , באופן שמשפר את תוצאות ההתערבות או משפר אותם, בתום 3 חודשים מסיום ההתערבות. **אוכלוסיית המחקר בשל ג':** 41 ממשתתפי המחקר (20 מהם מקבוצת המחקר בשלב ב' שקיבלו התערבות על פי תכנית הממשקים ו-21 מקבוצת הביקורת שקבלו התערבות ע"פ ה IPS) **מהלך המחקר בשלב ג'**: בתום 3 חודשים לסיום תהליך ההתערבות התבצעה פנייה טלפונית למשתתפי קבוצת ההתערבות בתכנית הממשקים והביקורת, לזימון לפגישה למילוי נוסף של השאלונים. סה"כ 41 הגיעו לפגישות שנקבעו עימם. **כלי המחקר בשלב ג':** (1) The MOS 36 item short form (SF36) survey (2) שאלון הערכת השתתפות והנאה של בוגרים ומבוגרים בעיסוקים שונים (3) WSS-37 (4) Self-Efficacy for Managing Chronic Disease 6-Item Scale (5) שאלון לאיתור חסמים בעיסוק בסביבת העבודה (6) Work behavior inventory (WBI). **ניתוח סטטיסטי בשלב ג':** לבחינת השערות בשלב זה, במידה והמשתנים התפלגו נורמלית נעשה שימוש במבחן Repeated Measures. במידה והמשתנים לא התפלגו נורמלית בוצע מבחן Friedman. לצורך בחינת ההבדלים במשתנים התלויים בין סוגי הנכויות של משתתפי המחקר בוצע מבחן MANOVA עבור המשתנים שהתפלגו נורמלית ומבחן MANOVA עם bootstrap עבור משתנים שאינם מתפלגים נורמלית. רמת המובהקות נקבעה ל-p< .05. **תוצאות המחקר בשלב ג':** קבוצת ההתערבות בתכנית הממשקים שמרה על שעות העבודה שלה גם לאחר 3 חודשי התערבות ואילו קבוצת הביקורת הפחיתה את שעות העבודה שלה באופן מובהק. בנוסף, בקבוצת ההתערבות בתכנית הממשקים נמצא הבדל מובהק בתפיסת המסוגלות העצמית התעסוקתית ומידת ההנאה מעיסוקים כך שהשתפרו באופן מובהק לאחר 3 חודשים מההתערבות. עם זאת, לא נמצא הבדל מובהק בין 3 מדידות הזמן (לפני, אחרי ומעקב) בקבוצת ההתערבות בתכנית הממשקים במדדים של תפיסת בריאות. בשתי הקבוצות נצפתה עליה מובהקת בתפיסת איכות החיים הרגשית לאחר 3 חודשי התערבות. הערכת מעסיק בנוגע לתפקוד חברתי של העובד ירדה בקבוצת הביקורת לאחר 3 חודשים ונשמרה בקבוצת המחקר בממשקים. תדירות השתתפות בעיסוקים בקבוצת הביקורת ירדה לאחר שלושה חדשים. בקבוצת ההתערבות בתכנית הממשקים תפיסת חסמים קוגניטיביים השתפרה לאחר 3 חודשים מההתערבות.

**מסקנות:** ההתערבות בתכנית הממשקים נמצאה מועילה ככלי התערבות יישומי לשיקום תעסוקתי ולקידום תהליכי התפתחות קריירה בקרב אנשים עם מוגבלות באמצעות הסתכלות רחבה על הממשק של עבודה עם תחומי עיסוק נוספים בחייו. **המלצות:** המשך מחקר על התכנית, מועילותה והשפעתה על תהליכי שיקום תעסוקתי והתפתחות קריירה בהיבטים שונים ובאוכלוסיות מגוונות. יש להמשיך לקדם מחקר אינטרדיספלנארי בשיקום תעסוקתי.